苏轼
次韵刘贡父所和韩康公忆持国二首
梦觉真同鹿覆蕉，相君脱屣自参寥。
颜红底事发先白，室迩何妨人自遥。
狂似次公应未怪，醉推东阁不须招。
援毫欲作衣冠表，盛事终当继八萧。
（唐萧氏自瑀及遘八宰相。
）闭户端居念独深，小轩朱槛忆同临。
燎须谁识英公意，（英公为其姊作粥，燎须，曰：吾与姊皆老矣，能几进粥。
）黄发聊知子建心。
（子建与楚王彪别诗云：王其爱玉体，共享黄发期。
）已托西风传绝唱，且邀明月伴孤斟。
他时内集应呼我，下客先判醉堕簪。